(Ortografía tradicional) Chucab kꞌij ri tat Juan cꞌo chilaꞌ jumul chic e rachiꞌl quieb chque ru tijoxelab.
Aretak ri tat Juan xrilo chi tajin cocꞌow ri Jesús,
xubij:
¡Chiwilampeꞌ!
—cächaꞌ.
Are waꞌ ri Jun ri cäcämisax na cho ri Dios jeꞌ ta ne jun alaj chij,
—xcha chque.
Ri quieb u tijoxelab ri tat Juan,
aretak xquita ri xubij,
xebeꞌ rucꞌ ri Jesús.
Ri Jesús xcaꞌy can chrij,
xrilo chi terenem ri Areꞌ cumal ri quieb tijoxelab,
xubij chque:
¿Jas tajin quitzucuj?
—xchaꞌ.
Ri e areꞌ xquibij che:
Ajtij,
¿jawijeꞌ jekel wi la?
—xecha che.
Ri Jesús xchꞌawic,
xubij chque:
¡Chixsajmpeꞌ!
Joꞌ baꞌ,
quiwila cꞌu na,
—xcha riꞌ chque.
Xebeꞌ cꞌu rucꞌ ri Areꞌ,
xquil na jawijeꞌ ri jekel wi.
Chilaꞌ cꞌut xecanaj wi can pa ri kꞌij riꞌ,
rumal chi craj are ucaj hora riꞌ re ri benak kꞌij.
Jun cꞌu chque ri quieb achijab ri xquita ri xubij ri tat Juan,
ri xebeꞌ rucꞌ ri Jesús,
are ri tat Andrés ri ratz ri tat Simón Pedro.
Xeꞌ ri tat Andrés chanim chutzucuxic ri tat Simón ru chakꞌ,
xubij cꞌu che:
Xkarik ri Mesías,
—xcha che.
(Ri tzij riꞌ quel cubij “Cristo”.)
Te cꞌu riꞌ ri tat Andrés xucꞌam bi ri tat Simón rucꞌ ri Jesús.
Ri Jesús cꞌut,
aretak xrilo,
xubij che:
At riꞌ ri tat Simón ru cꞌojol ri Jonás.
Cefas chic cäbix na chawe (ri quel cubij Pedro),
—xcha che.
Chucab kꞌij chic ri Jesús xuchomaj chi queꞌ pa Galilea.
Xurik cꞌu ri tat Felipe,
xubij che:
Tasaꞌj wucꞌ,
—xcha che.
Ri tat Felipe jelaꞌ cäpe wi pa ri tinimit Betsaida ri qui tinimit ri tat Andrés,
ri tat Pedro.
Ri tat Felipe xeꞌ chutzucuxic ri tat Natanael,
xubij che:
Xkil u wäch ri achi ri cꞌo xutzꞌibaj ri ka mam Moisés chrij pa tak ri wuj re ri Pixab,
xukujeꞌ ri cꞌo xquitzꞌibaj ri kꞌalajisal tak re ru Lokꞌ Pixab ri Dios chrij pa ri qui wuj.
Are waꞌ ri Jesús ru cꞌojol ri tat José aj Nazaret,
—xcha che.
Ri tat Natanael xubij che:
¿A cꞌo pu lo jun winak nim u banic ri cäpe pa Nazaret?
—xcha che.
Ri tat Felipe xubij che:
Tasaꞌj baꞌ,
cawil cꞌu na at,
—xcha che.
Ri Jesús,
aretak xrilo chi petinak ri tat Natanael,
xubij:
Xpe jun achi ri kas aj Israel,
ri man cꞌo tä subunic pa ranimaꞌ,
—xchaꞌ.
Te riꞌ ri tat Natanael xutaꞌ che ri Jesús:
¿Jas xban la che retamaxic nu wäch?
—xcha che.
Ri Jesús xubij che:
Xatinwilo aretak mäjaꞌ catsiqꞌuix rumal ri tat Felipe,
aretak at cꞌo chuxeꞌ ri jun u cheꞌal higos,
—xcha che.
Ri tat Natanael xubij che:
Ajtij,
lal riꞌ ri u Cꞌojol ri Dios,
ri Nim Takanel pa qui wiꞌ ri winak aj Israel,
—xcha che.
Ri Jesús xchꞌawic,
xubij che:
E ri at,
¿a cacoj waꞌ xa rumal chi xinbij chawe chi xatinwilo aretak ri at cꞌo chuxeꞌ ru cheꞌal higos?
Cawil cꞌu na nimak tak cajmabal chuwäch waꞌ we riꞌ,
—xcha che.
Xukujeꞌ xubij ri Jesús:
Kas tzij ri quinbij chiwe chi quiwil na ri caj jaktalic.
Quiwil cꞌu na ri ángeles rech ri Dios quepakiꞌc,
quexuli pa nu wiꞌ in,
in riꞌ ri Ralcꞌual ri Dios ri Kas Winak,
—xcha ri Jesús chque.